Ivo Posti

Ivo Posti (sündinud 26. oktoobril 1975 Tartumaal Vana-Kuustes) on eesti laulja (kontratenor) ja religiooniantropoloog.

Haridus
Ivo Posti õppis aastatel 1983–1994 Tartu 7. Keskkoolis ja seejärel aastatel 1994–1996 Tartu Ülikoolis ajalugu. Aastatel 1996–2001 õppis ta Heino Elleri Muusikakoolis klassikalist laulmist (Aino Kõivu juhendamisel). Aastatel 2001–2007 õppis ta klassikalist laulu Haagi Kuninglikus Konservatooriumis Rita Damsi ja Barbara Pearsoni juhendamisel. Ta on täiendanud end ka Marius van Altena ja Diane Forlano, Taru Valjakka, Thomas Wiedenhoferi, Michael Chance'i ja Jill Feldmani meistriklassides. Aastatel 2011–2021 õppis ta Tartu Ülikooli usuteaduskonna religiooniantropoloogia magistriõppes.

Töö
Aastatel 1996–2001 töötas Ivo Posti õpingute kõrvalt Tartu Karlova Gümnaasiumis politoloogiaõpetajana.

Aastatel 1985–1995 laulis Ivo Posti Tartu Poistekooris, 1994–1996 Tartu Üliõpilassegakooris ja 1995–2000 Tartu Ülikooli Kammerkooris  1998–2000 oli ta Vanemuise teatri lepinguline solist. Pärast seda on ta kaasa teinud Hollandis De Nederlandse Operas. 2011. aasta sügisel esines ta Vanemuises Henry Purcelli semiooperis "Haldjakuninganna".

Posti töötas Narva Muuseumi teadusjuhina. Alates 18. detsembrist 2017 täitis ta muuseumi direktori kohuseid, 2018. aasta algul määrati ta järgmiseks kaheks aastaks Narva Muuseumi direktoriks. 2020. aasta alguses pikendati tema töölepingut veel aasta võrra. 

Alates 3. maist 2021 kuni 28. veebruarini 2022 oli ta Setomaa Muuseumide direktor. 

Aastatel 2022–2023 oli ta Eesti Maanteemuuseumi direktor. 

2023. aasta sügisest on ta Vanemuise teatri külalissolist, üks kolmest peaosalisest (kolmest kontratenorist) Händeli barokkooperis "Julius Caesar" (2023, Vanemuine).

Poliitika
1996. aastal kandideeris Ivo Posti Tõnis Lukase kutsel tulemuslikult Isamaaliidu nimekirjas Tartu linnavolikokku ning kuulus volikokku 1999. aastani, olles laste- ja noorsookomisjoni esimees.

Aastatel 1997–1999 oli Ivo Posti Isamaaliidu Tartu piirkonna juhatuse liige, 2000–2011 lihtliige.

Konkursid
 1994 Vello Saage nimeline etluskonkurss – I koht
 1994 Juhan Liivi nimeline luulekonkurss – II koht
 1997 Raimond Valgre nimeline laulufestival – parim Valgre feeling, parim Valgre laulu esitus, parim meessolist ja parim ansambel (koos Ahti Bachblumiga)
 1999 Kolme Kooli Konkurss (Heino Elleri nimeline Tartu Muusikakool, Eesti Muusikaakadeemia, Georg Otsa nimeline Tallinna Muusikakool) – noorema rühma võitja
 2000 Estvokaal 2000 – publiku lemmik ja I koht
 2000 Pärnu Merelaulude Festival – ilusaima hääle preemia
 2001 Estvokaal 2001 – grand prix (koos Liisi Koiksoniga)
 2001 Kolme Kooli Konkurss – eripreemia

Tähtsamad ooperirollid
 Nero Monteverdi ooperis "L’incoronazione di Poppea" Amsterdamis Concertgebouwis (2006) 
 Vaim – Henry Purcelli ooperis "Dido ja Aeneas" Aix-en-Provence'i festivalil (2008)
 Grazia – Francesco Cavalli ooperis "Ercole amante" De Nederlandse Operas (2009)
 Vjazemskaja ja Šarik Raskatovi ooperi "Koera süda" maailma esiettekandel De Nederlandse Operas (2010)
 prints Orlovski – Johann Straussi operetis "Nahkhiir" Hollandis, Belgias ja Saksamaal
 üks kolmest peaosast (kolmest kontratenorist) Händeli barokkooperis "Julius Caesar" (2023, Vanemuine)

Isiklikku
Ivo Posti on Eesti Üliõpilaste Seltsi ja Eesti Punase Risti liige. Ta harrastab ujumist, sõudmist ja korvpalli.

Viited

Välislingid

 "Ivo Posti" Opera Studio Nederland/De Nederlandse Opera
Martin Pau. "Naishäälne mees teeb Eestis debüüdi". Tartu Postimees, 31. oktoober 2011
"Viis küsimust Ivo Postile". Kultuuriministeerium, 28. märts 2018
"Uus juht tõi Narva muuseumi kriisist välja". ERR, 27. detsember 2018
 Delta. Külaline. Eesti esimese ooperikontratenorina tuntuks saanud Ivo Posti Klassikaraadio, 2023

Eesti muuseumitöötajad
Eesti lauljad
Eesti Üliõpilaste Seltsi liikmed
Sündinud 1975